b'\n_START_ARTICLE_\nPripravki za huj\xc5\xa1anje\n_START_SECTION_\nUvod\n_START_PARAGRAPH_\nV \xc4\x8dasu industrializacije se je svetovno prebivalstvo prvi\xc4\x8d sre\xc4\x8dalo z nara\xc5\xa1\xc4\x8danjem debelosti. Tako je ta novi pojav spro\xc5\xbeil razmi\xc5\xa1ljanja o potencialnih mo\xc5\xbenostih v spremembi prehrane za omejitev oz. zmanj\xc5\xa1anje prevalence debelosti. Najprej so se pojavljale ideje, da je potrebno jesti kiselkasto hrano \xe2\x80\x93 kis, sok grenivke, sok limone, sok ananasa, zeljno juho \xe2\x80\x93 dandanes, ko o debelosti lahko govorimo \xc5\xbee kot o epidemiji, trg preplavljajo tak\xc5\xa1ni in druga\xc4\x8dni izdelki za huj\xc5\xa1anje. Medtem ko je farmacevtska industrija \xc5\xa1e vedno nemo\xc4\x8dna glede odkritja magi\xc4\x8dne formule za vitkost, se prehranska dopolnila, ki obljubljajo \xc4\x8dude\xc5\xbee na podro\xc4\x8dju telesne te\xc5\xbee in s tem povezane ma\xc5\xa1\xc4\x8dobe, vsakodnevno mno\xc5\xbeijo na policah razli\xc4\x8dnih specializiranih in manj specializiranih trgovin._NEWLINE_Izrednega pomena je, da pri razmi\xc5\xa1ljanju o nakupu pripravkov za huj\xc5\xa1anje namenimo posebno pozornost varnosti in koristi posameznih izdelkov. O u\xc4\x8dinkovitosti ni primerno govoriti, saj je ta izraz bolj povezan s klini\xc4\x8dnimi raziskavami, ki so zakonodajno vezana na zdravila. Zato je mnogo bolje uporabiti besedo koristen. Glede na to, da so zakoni, ki urejajo prehranska dopolnila mnogo manj strogi kot tisti, ki urejajo zdravila, je spro\xc5\xa1\xc4\x8danje na trg bolj preprosto.\n_START_SECTION_\nUporaba pripravkov za huj\xc5\xa1anje\n_START_PARAGRAPH_\nVedno ve\xc4\x8d posameznikov posega po prehranskih dopolnilih, ko se odlo\xc4\x8dijo zmanj\xc5\xa1ati telesno te\xc5\xbeo. Bodisi je to z namenom zagotavljanja vseh potrebnih hranil, bodisi pa zgolj zaradi potencialnega u\xc4\x8dinka na izgubo telesne te\xc5\xbee. Cilj pri na\xc4\x8drtovanju diet za zmanj\xc5\xa1evanje telesne te\xc5\xbee je, da ne prese\xc5\xbeemo ustreznega dnevnega vnosa hranil tako iz hrane kot tudi teh iz prehranskih dopolnil. Najbolj preprosti in vedno u\xc4\x8dinkoviti na\xc4\x8dini za izgubo telesne te\xc5\xbee oz. ma\xc5\xa1\xc4\x8dobe so naslednji:_NEWLINE_\xe2\x80\xa2 Hipokalori\xc4\x8dne diete (zmanj\xc5\xa1an vnos energije)_NEWLINE_\xe2\x80\xa2 Pove\xc4\x8dana fizi\xc4\x8dna aktivnost (pove\xc4\x8dana poraba energije)_NEWLINE_\xe2\x80\xa2 Metaboli\xc4\x8dne spremembe_NEWLINE_Kljub temu nam dolo\xc4\x8dena dieta ne more vedno zagotoviti ustreznega dnevnega vnosa dolo\xc4\x8denega hranila in tem primeru se poslu\xc5\xbeujemo prehranskih dopolnil z enim hranilom (npr. dolo\xc4\x8den vitamin/mineral) oz. razli\xc4\x8dic z ve\xc4\x8d hranili (npr. pripravki z minerali in vitamini) in tako zagotovimo ravnote\xc5\xbeje snovi v organizmu.\n_START_SECTION_\nIzvle\xc4\x8dek zelenega \xc4\x8daja\n_START_PARAGRAPH_\nO koristih pitja zelenega \xc4\x8daja se zadnje \xc4\x8dasa precej govori, zato ni presene\xc4\x8denje, da so se pojavila mnenja o njegovem u\xc4\x8dinku tudi na metabolizem. Dejstvo je, da se je zeleni \xc4\x8daj izkazal tudi v klini\xc4\x8dnih raziskavah. Verjetno je ravno to vzrok, da se v vse ve\xc4\x8d prehranskih dopolnilih pojavlja ravno izvle\xc4\x8dek oz. koncentrat zelenega \xc4\x8daja, ki obljublja huj\xc5\xa1anje in pospe\xc5\xa1eno izgorevanje ma\xc5\xa1\xc4\x8dob._NEWLINE_Leta 1999 je skupina \xc5\xa1vicarskih raziskovalcev poro\xc4\x8dala, da zeleni \xc4\x8daj pospe\xc5\xa1i termogenezo za 4% v \xc4\x8dasovnem obdobju 24 ur. Ne smemo zanemariti, da gre tukaj za zelo kratko \xc4\x8dasovno obdobje in da je vpra\xc5\xa1ljivo, ali bi zeleni \xc4\x8daj v \xc4\x8dlove\xc5\xa1kem telesu v nekem dalj\xc5\xa1em \xc4\x8dasovnem okvirju imel enake u\xc4\x8dinke. Na\xc4\x8din delovanja ni natan\xc4\x8dno raziskan, vendar je bilo predlagano, da zeleni \xc4\x8daj pospe\xc5\xa1i termogenezo v rjavem ma\xc5\xa1\xc4\x8dobnem tkivu. Zaradi vsebnosti katehinpolifenolov naj bi vplival na simpati\xc4\x8dno spro\xc5\xa1\xc4\x8danje noradrenalina (NAdr). To poteka preko inhibicije katehol-O-metiltransferaze (COMT), encima, ki razgrajuje noradrenalin. Ker je zeleni \xc4\x8daj \xc5\xbee v naravi v kombinaciji s kofeinom, so mnogokrat tudi prehranski dodatki v tak\xc5\xa1ni obliki. To ima za posledico \xc5\xa1e inhibicijo transcelularne fosfodiesteraze, ki sicer razgradi cAMP induciran s pomo\xc4\x8djo noradrenalina. Tako torej katehinpolifenoli skupaj s kofeinom vplivajo na termogenezo preko inhibicije razli\xc4\x8dnih mehanizmov na osi noradrenalin-cAMP. \xc4\x8ceprav ima zeleni \xc4\x8daj o\xc4\x8ditno veliko dobrih potencialov, je pri njegovi mo\xc4\x8di glede huj\xc5\xa1anja potrebno upo\xc5\xa1tevati nekaj osnovnega ra\xc4\x8dunanja: na\xc5\xa1e telo porabi pribli\xc5\xbeno 30-40% energije za tvorbo toplote, torej termogenezo. \xc4\x8ce je na\xc5\xa1 dnevni vnos 2000 kcal, se porabi na ra\xc4\x8dun termogeneze med 600 in 800 kcal dnevno. Pospe\xc5\xa1evanje omenjenega procesa za 4% zna\xc5\xa1a torej med 24 in 32 kcal dnevno. To je zelo nizko \xc5\xa1tevilo kcal, ki ga \xc4\x8dlovek vnese \xc5\xbee z manj\xc5\xa1im prigrizkom, npr. z enim krekerjem. Za izgubo enega kilograma ma\xc5\xa1\xc4\x8dobe (1 g ma\xc5\xa1\xc4\x8dob ima 9,3 kcal, 1\xc2\xa0kg torej 9300 kcal) bi bilo torej ob upo\xc5\xa1tevanji izgube 32 dodatnih kcal/dan zaradi jemanja pripravkov z izvle\xc4\x8dki zelenega \xc4\x8daja potrebnih 291 dni._NEWLINE_Vsekakor ne gre zanemariti nekaterih drugih koristi zelenega \xc4\x8daja, kot je npr. antioksidativno delovanje in v primeru pitja \xc4\x8daja, koli\xc4\x8dine teko\xc4\x8dine, ki jo vnesemo v telo. Jemanje prehranskih dopolnil izklju\xc4\x8dno zaradi \xc5\xbeelje po huj\xc5\xa1anju verjetno ne rodi \xc5\xbeelenega efekta, vendar isto\xc4\x8dasno telo prehranimo z drugimi koristnimi snovmi.\n_START_SECTION_\nHidroksicitronska kislina (HCA)\n_START_PARAGRAPH_\nHCA je derivat citronske kisline, ki se v najve\xc4\x8dji meri nahaja v rastlini Garcinia cambogia, poleg tega pa tudi v nekaterih sorodnih rastlinah. Drevo raste v JV Aziji in njegove rastlinske dele \xc5\xbee stoletja uporabljajo v azijski kulinariki. HCA pridobivajo iz posu\xc5\xa1ene lupine sade\xc5\xbea omenjene rastline, njena popularnost pa se je pri\xc4\x8dela kot prehransko dopolnilo, ki ima \xc5\xa1tevilne vplive na metabolizem ma\xc5\xa1\xc4\x8dob. Varnost uporabe so dokazovali v \xc5\xa1tevilnih klini\xc4\x8dnih \xc5\xa1tudijah in do sedaj ni bilo nikakr\xc5\xa1nih negativnih poro\xc4\x8dil  na temo. Na\xc4\x8din delovanja naj bi vpletal inhibicijo ATP-citrat liaze, kar posledi\xc4\x8dno pomeni zmanj\xc5\xa1ano transformacijo citrata v acetil-CoA, ki je osnovni gradnik v biosintezi ma\xc5\xa1\xc4\x8dobnih kislin, holesterola in trigliceridov. Poleg tega je vpleten v sintezo acetilholina v centralnem \xc5\xbeiv\xc4\x8dnem sistemu (C\xc5\xbdS). Zaradi inhibicije nastanka acetil-CoA je bilo predlagano tudi, da inhibira nastanek naslednje snovi v biosintezi ma\xc5\xa1\xc4\x8dobnih kislin, malonil-CoA. Slednji je\xc2\xa0\xc2\xbbbaza\xc2\xab, na kateri se ma\xc5\xa1\xc4\x8dobne kisline in holesterol tvorijo iz ogljikovih hidratov ter inhibitor encima karnitin aciltransferaze, ki je potreben pri oksidaciji ma\xc5\xa1\xc4\x8dob v mitohondriju. Tako zmanj\xc5\xa1ana raven malonil-CoA omogo\xc4\x8da karnitin aciltransferazi, da transportira obstoje\xc4\x8de ma\xc5\xa1\xc4\x8dobe v mitohondrije, kjer smo jih nato zmo\xc5\xbeni porabiti kot energijo._NEWLINE_\xc5\xa0tudije so v ve\xc4\x8dini primerov pokazale, da ob zmanj\xc5\xa1anem vnosu kalorij, pove\xc4\x8danem telesnem gibanju in jemanju prehranskih dopolnil, ki vsebujejo HCA, debele oz. tolste osebe hitreje izgubljajo telesno maso, ma\xc5\xa1\xc4\x8dobno tkivo, nivo holesterola in trigliceridov v krvi pa se hitreje izbolj\xc5\xa1uje v primerjavi s tistimi, ki so imeli enak re\xc5\xbeim, vendar niso jemali pripravkov s HCA._NEWLINE_V obliki prehranskih dopolnil je HCA mo\xc5\xbeno dobiti v obliki razli\xc4\x8dnih soli (Mg, Ca, K, Na, Mg/K in Ca/K), kot najbolj u\xc4\x8dinkovita pa se je izkazala Ca/K sol HCA, saj ima najbolj\xc5\xa1o biolo\xc5\xa1ko uporabnost.\n_START_SECTION_\nPovzetek randomizirane kontrolirane \xc5\xa1tudije\n_START_PARAGRAPH_\nGarcinia cambogia (Hidroksicitronska kislina) \xe2\x80\x93 potencialni pripravek za zmanj\xc5\xa1evanje telesne te\xc5\xbee_NEWLINE_OSNOVE_NEWLINE_Prekomerna telesna te\xc5\xbea postaja vse huj\xc5\xa1i problem v sodobni dru\xc5\xbebi. Da bi zmanj\xc5\xa1ali tveganje za najrazli\xc4\x8dnej\xc5\xa1e bolezni, ki jih debelost lahko povzro\xc4\x8da, se omenjajo \xc5\xa1tevilne metode kot so vedenjska terapija, kirur\xc5\xa1ko zdravljenje, razvoj alternativnih poti pa tudi vse bolj uporabljeni zeli\xc5\xa1\xc4\x8dni izdelki za huj\xc5\xa1anje._NEWLINE_Aktivna substanca pridobljena iz rastline Garcinia cambogia je hidroksicitri\xc4\x8dna kislina (HCA), ki se vse bolj uporablja kot komponenta v pripravkih za huj\xc5\xa1anje. Pridobivajo jo iz izvle\xc4\x8dkov rastlin Garcinia cambogia in Garcinia indica, ki ju najdemo v Indiji. \xc5\xbde v poznih 1960-ih sta ju Watson and Lowenstein opredelila kot inhibitor encima adenozin trifosfat-citrtat-liazo. Ta dva raziskovalca in nekateri drugi so prou\xc4\x8devali ta vpliv v razli\xc4\x8dnih in vitro ter in vivo \xc5\xa1tudijah na \xc5\xbeivalih. Na ta na\xc4\x8din so dokazali, da hidoksicitratna kislina ne le inhibira encimov in zmanj\xc5\xa1a nastajanje novo sintetiziranih ma\xc5\xa1\xc4\x8dobnih kislin, temve\xc4\x8d tudi pove\xc4\x8da sintezo glikogena v jetrih, zmanj\xc5\xa1a absorbcijo hrane ter na ta na\xc4\x8din zmanj\xc5\xa1uje telesno te\xc5\xbeo. \xc4\x8ceprav predstavlja HCA mo\xc5\xbenost novo odkrite substance za huj\xc5\xa1anje, pa so rezultati najrazli\xc4\x8dnej\xc5\xa1ih \xc5\xa1tudij na ljudeh nasprotujo\xc4\x8di teoreti\xc4\x8dnim osnovam. Kljub \xc5\xa1e ne povsem dokazani u\xc4\x8dinkovitosti, je na prodajnih policah \xc5\xbee kar nekaj pripravkov s slede\xc4\x8do spojino._NEWLINE_NAMEN_NEWLINE_Z namenom, da bi pojasnili ter dokazali predpostavke o delovanju HCA, je bila tudi razvita naslednja \xc5\xa1tudija. Testirali so 2.hipotezi:_NEWLINE_1. Pripravki G.cambogia v primerjavi s placebom signifikantno zmanj\xc5\xa1ujejo telesno te\xc5\xbeo._NEWLINE_2. Pripravki G.cambogia v primerjavi s placebom signifikantno zmanj\xc5\xa1ujejo celotno ma\xc5\xa1\xc4\x8dobno maso v organizmu oziroma zmanj\xc5\xa1ujejo sintezo ma\xc5\xa1\xc4\x8dobnih kislin pri ljudeh s prekomerno telesno te\xc5\xbeo._NEWLINE_\xc5\xa0TUDIJA IN UDELE\xc5\xbdENCI_NEWLINE_Oglas za prijavo na \xc5\xa1tudijo so poslali na najrazli\xc4\x8dnej\xc5\xa1e \xc4\x8dasopise v New Yorku, preko telefonskih pogovorov pa so izbrali prostovoljce, ki bi bili najbolj primerni za raziskavo. Slednji so se morali s podpisom strinjati s smernicami \xc5\xa1tudije ter tudi z njihovimi pravicami in dol\xc5\xbenostmi._NEWLINE_\xc5\xa0tudija je bila 12-tednov trajajo\xc4\x8da randomizirana, dvojno slepa, placebo-kotroliorana._NEWLINE_Udele\xc5\xbeenci so bili zdravi prostovoljci s prekomerno telesno te\xc5\xbeo, starosti med 18-65 leti, imeli pa so indeks telesne te\xc5\xbee ve\xc4\x8d kot 27kh/m2 do skoraj 38\xc2\xa0kg/m2. Izlo\xc4\x8dili so vse tiste, ki so bili bolni ali so tekom \xc5\xa1tudije jemali dolo\xc4\x8dena zdravila, nose\xc4\x8dnice, tiste, ki so \xc5\xbee bili na dieti ali so imeli te\xc5\xbeave z alkoholom ali kak\xc5\xa1no drugo drogo. V \xc5\xa1tudiji pa niso smeli sodelovati tudi tisti, ki so bili alergi\xc4\x8dni na katerokoli komponento pripravka. Telesno te\xc5\xbeo in vi\xc5\xa1ino so merili z digitalnimi aparati. Celotno ma\xc5\xa1\xc4\x8dobno maso pa so izmerili s pomo\xc4\x8djo posebnega meilnika t. i. A pencil-beam dual-energy x-ray absorptiometry (DXA) scanner._NEWLINE_POTEK \xc5\xa0TUDIJE_NEWLINE_180 prostovoljcev je bilo razdeljenih v 2 skupini. 135 od njih je dobilo bodisi placebo bodisi aktivno komponento, 45 pa ni uspe\xc5\xa1no zaklju\xc4\x8dilo \xc5\xa1tudije. 69 ( BMI, 31.9\xc2\xa0kg/m2) jih je bilo del skupine, kjer so preizku\xc5\xa1ali placebo u\xc4\x8dinek, preostalih 66 (BMI, 31.3) pa u\xc4\x8dinek G.cambogia ekstrakta. Po 12 tednih je uspe\xc5\xa1no zaklju\xc4\x8dilo 42 oseb iz vsake skupine. Med njimi ter med tistimi, ki so se umaknili raziskavi ni bilo signifikatnih razlik v starosti, telesni te\xc5\xbei ali BMI._NEWLINE_1.skupna je dobila dve 500\xc2\xa0mg obliki G.cambogia(vseboval je 50% HCA)-v obliki ekstrakta 3krat na dan, in sicer 30 minut pred obrokom. Dnevni vnos ekstrakta je torej zna\xc5\xa1al 3000\xc2\xa0mg, HCA pa 1500\xc2\xa0mg._NEWLINE_2.skupini so dali placebo.Ti so sledili protokolu enako, kot tisti ki so dobili zdravilno spojino._NEWLINE_Osebe so tekom \xc5\xa1tudije imele 3 obroke ter se vsakih 14 dni oglasile na centru, kjer so \xc5\xa1tudijo izvajali. Telesno te\xc5\xbeo so izmerili vedno ob obisku, torej na vsakih 14dni, medtem ko so ma\xc5\xa1\xc4\x8dobe v telesu merili vsak teden torej od 0-12._NEWLINE_REZULTATI_NEWLINE_Analiza 1.hipoteze \xe2\x80\x93 izguba telesne te\xc5\xbee 1.analiza: Pri obeh skupinah so opazili zmanj\xc5\xa1anje telesne te\xc5\xbee, vendar pa rezultati niso pokazali signifikatnih razlik v zmanj\xc5\xa1anju telesne te\xc5\xbee pri tistih, ki so dobili zgolj placebo ter tistimi, ki so dobili ekstrakt._NEWLINE_2.analiza: V nobenem primeru niso rezultati pokazali ve\xc4\x8dje u\xc4\x8dinkovitost HCA od placeba. Analiza 2.hipoteze \xe2\x80\x93 izguba ma\xc5\xa1\xc4\x8dob iz telesa_NEWLINE_1.analiza in 2.analiza: Na podlagi dobljenih rezultatov \xc5\xa1tudije nobena analiza ni pokazala signifikatno ve\xc4\x8djega u\xc4\x8dinka HCA pri zmanj\xc5\xa1evanju nastajanja ma\xc5\xa1\xc4\x8dobnih kislin v primerjavi s placebom._NEWLINE_ZAKLJU\xc4\x8cEK_NEWLINE_Garcinia cambogia ni dala pri\xc4\x8dakovanih rezultatov. Sicer je pri\xc5\xa1lo do zmanj\xc5\xa1anja telesne te\xc5\xbee in zmanj\xc5\xa1anju ma\xc5\xa1\xc4\x8dob v telesu, vendar pa ni bilo signifikatnih razlih med palcebo skupino in med tistimi, ki so dobili aktivno komponento. Potrebne so nadaljnje \xc5\xa1tudije, da bi zanesljivo lahko poro\xc4\x8dali o u\xc4\x8dinku G. cambogia na zmanj\xc5\xa1evanje telesne te\xc5\xbee.\n_START_SECTION_\nHoodia gordonii\n_START_PARAGRAPH_\nHoodia Gordonii je sukulenta ali so\xc4\x8dnica (kaktusu podobna rastlina), ki izvira iz Kalaharijske pu\xc5\xa1\xc4\x8dave ju\xc5\xbene Afrike. Hoodia gordonii se je v zadnjem desetletju povzdignila od skoraj pozabljene mesnate bodi\xc4\x8daste pu\xc5\xa1\xc4\x8davske rastline do komercialno pomembnega zeli\xc5\xa1\xc4\x8dnega sredstva za zaviranje apetita. Rastlino tradicionalno \xc5\xbee nekaj stoletij uporabljajo\xc2\xa0\xc2\xbbSan Bushmani\xc2\xab\xc2\xa0(plemena ju\xc5\xbene Afrike) za zaviranje apetita in \xc5\xbeeje na dolgih lovskih pohodih._NEWLINE_Steroidni glikozid p57 izoliran iz Hoodie gordonii je najverjetneje odgovoren za anorekti\xc4\x8dno delovanje te rastline. Anorekti\xc4\x8dno delovanje oziroma zmanj\xc5\xa1an vnos hrane zaradi jemanja izoliranega steroidnega glikozida p57 so dokazali na \xc5\xa1tudiji z glodalci. Predlagan mehanizem delovanja p57 kot zaviralca apetita je povezan s pove\xc4\x8danjem koli\xc4\x8dine/produkcije ATPja v hipotalamusu. Pove\xc4\x8dana koli\xc4\x8dina ATPja bi lahko bila signal za sitost, saj centra za sitost in lakoto le\xc5\xbeita v hipotalamusu. Intracerebroventrikularna (i.c.v.) injiciranja p57 v tretji ventrikel podgan so rezultirala v zmanj\xc5\xa1anem vnosu hrane in pove\xc4\x8dani koli\xc4\x8dini ATPja v hipotalamusu. Moramo se zavedati, da je bila zgoraj navedena \xc5\xa1tudija izvedena na podganah, katerih anatomija in fiziologija se razlikuje od \xc4\x8dlove\xc5\xa1ke. Poleg tega pa i.c.v. aplikacija ni primerljiva s peroralno, ki je najpogostej\xc5\xa1a (mo\xc5\xbena je tudi transdermalna) pri uporabi prehranskih dopolnil s Hoodio gordonii. Torej na podlagi zgornje \xc5\xa1tudije ne moremo trditi, da peroralni pripravki pri ljudeh zavirajo apetit._NEWLINE_Potrebno je omeniti, da na ljudeh ni evidentirane nobene \xc5\xa1tudije, ki bi dokazala u\xc4\x8dinkovitost ekstrakta ali izolirane komponente p57. Phytopharm, ki ima tudi ekskluzivno pravico do patenta, je izvedel \xc5\xa1tudijo na 18 odraslih, ki je rezultirala v zmanj\xc5\xa1anem vnosu hrane. Vendar pa ta \xc5\xa1tudija ni bila objavljena zato ni mo\xc5\xbeno oceniti njene kvalitete._NEWLINE_Za vrste iz roda Hoodia so zna\xc4\x8dilne majhne in na \xc5\xa1iroko razpr\xc5\xa1ene populacije \xe2\x80\x93 zaradi tega so ob\xc4\x8dutljive na preveliko izrabljanje. Posledica tega pa je ogromno \xc5\xa1tevilo (okoli 80%) ponarejenih dopolnil._NEWLINE_Razlog za odsotnost klini\xc4\x8dnih \xc5\xa1tudij je lahko tudi visoka cena samih \xc5\xa1tudij in pa dejstvo, da naravni materiali iz rastlin niso patentibilni (patentiran je namen uporabe Hoodie gordonii v obliki prehranskega doplonila za huj\xc5\xa1anje).\n_START_SECTION_\nKorejski bor\n_START_PARAGRAPH_\nPinnoThin\xe2\x84\xa2 je s patentom za\xc5\xa1\xc4\x8ditena naravna snov, ki je pridobljena iz pinjol korejskega bora (Pinus koraiensis) ter deluje kot zaviralec apetita, upo\xc4\x8dasni praznjenje \xc5\xbeelodca in ve\xc4\x8da ob\xc4\x8dutek sitosti. PinnoThin\xe2\x84\xa2 je dobitnik prve nagrade za najbolj\xc5\xa1o sestavino za huj\xc5\xa1anje v letu 2007, ki je bila podeljena na Prvi mednarodni konferenci za huj\xc5\xa1anje v Berlinu. Na PinnoThin-u\xe2\x84\xa2 so bile opravljene randomizirane, dvojno slepe in navzkri\xc5\xbene \xc5\xa1tudije, ki so potrdile u\xc4\x8dinek._NEWLINE_Kontroliran vnos hrane z zaviranjem apetita potencialno predstavlja enega glavnih pristopov v preventivi debelosti. Holecistokinin (CCK) je sitostni hormon, ki je vpleten v nadzor apetita in lakote. Eksperimenti so pokazali, da polinenasi\xc4\x8dene ma\xc5\xa1\xc4\x8dobne kilsine pridobljene iz pinjol korejskega bora inducirajo spro\xc5\xa1\xc4\x8danje velikih koli\xc4\x8din holecistokinina iz STC-1 enteroendokrinih celic._NEWLINE_Z eno izmed \xc5\xa1tudij so \xc5\xbeeleli preiskovati u\xc4\x8dinke PinnoThina\xe2\x84\xa2 na ob\xc4\x8dutek apetita in na spro\xc5\xa1\xc4\x8danje sitostnih hormonov pri ljudeh. Rezultati \xc5\xa1tudije so pokazali, da PinnoThin\xe2\x84\xa2 inducira spro\xc5\xa1\xc4\x8danje holecistokinina (CCK) po tridesetih minutah in spro\xc5\xa1\xc4\x8danje glukagonu podobnega peptida-1 (GLP-1) po \xc5\xa1estdesetih minutah. Po \xc5\xa1tirih urah po zau\xc5\xbeitju prehranskega dopolnila je celotna koli\xc4\x8dina CCK in GLP-1 v plazmi za 60% in za 25% ve\xc4\x8dja kot v primerjavi s placebom. PinnoThin\xe2\x84\xa2 ima predvsem po tridesetih minutah vpliv na ob\xc4\x8dutenje apetita, in sicer se zmanj\xc5\xa1a \xc5\xbeelja po hrani za 29% v primerjavi s placebom.\n_START_SECTION_\nCitrus aurantium (pomaran\xc4\x8devec)\n_START_PARAGRAPH_\nEkstrakti Citrus aurantium se tr\xc5\xbeijo kot varna alternativa efedri, \xc4\x8deprav lahko potencialno tudi C. aurantium povzro\xc4\x8da ne\xc5\xbeelene u\xc4\x8dinke. Efedro (Ephedra sinica) so umaknili s tr\xc5\xbei\xc5\xa1\xc4\x8da zaradi resnih ne\xc5\xbeelenih u\xc4\x8dinkov kot so kapi, sr\xc4\x8dni infarkti, hipertenzija... Predvsem na ameri\xc5\xa1kem tr\xc5\xbei\xc5\xa1\xc4\x8du so se pojavili\xc2\xa0\xc2\xbbEfedra-free\xc2\xab\xc2\xa0(efedre prosti) izdelki za huj\xc5\xa1anje, ki ve\xc4\x8dinoma vsebujejo C. aurantium. Aktivni komponenti v C. aurantium sta sinefrin in oktopamin, ki sta strukturno podobna endogenim nevrotransmiterjem (sinefrin adrenalinu; oktopamin noradrenalinu) in efedrinu. Sinefrin, oktopamin in efedrin delujejo kot simpatomimetiki, vendar pa sta sinefrin in oktopamin selektivna agonista alfa in beta-3 adrenergi\xc4\x8dnih receptorjev, efedrin pa agonist vseh treh tipov (1, 2, 3) beta receptorjev. Beta-1 in beta-2 receptorji naj bi bili odgovorni za regulacijo sr\xc4\x8dne in plju\xc4\x8dne funkcije, medtem ko naj bi aktivacija beta-3 receptorjev vplivala na\xc2\xa0\xc2\xbbkurjenje ma\xc5\xa1\xc4\x8dob\xc2\xab\xc2\xa0oz. lipolizo in termogenezo. Tako naj bi imel ne\xc5\xbeelene u\xc4\x8dinke na srce le efedrin. Ker pa imajo alfa in beta adrenergi\xc4\x8dne u\xc4\x8dinkovine dokumentirano delovanje na kardiovaskularni sistem, bi pri jemanju C. aurantium pri\xc4\x8dakovali potencialne hemodinamske u\xc4\x8dinke. Sam sinefrin (ne pa ekstrakt) zvi\xc5\xa1a krvni pritisk pri ljudeh. Pri eksperimentih, kjer so uporabili ekstrakt C. aurantium ni bilo signifikantnega zvi\xc5\xa1anja krvnega pritiska v \xc5\xa1estih tednih jemanja. Na podro\xc4\x8dju hemodinamskih u\xc4\x8dinkov je \xc5\xa1e vedno premalo relevantnih podatkov, da bi lahko govorili o nekih definitivnih zaklju\xc4\x8dkih._NEWLINE_Obstaja le malo dokazov, ki govorijo v prid uporabi C. aurantium za namene zmanj\xc5\xa1evanja telesne te\xc5\xbee, in sicer je relevantna le ena \xc5\xa1tudija, kjer so testirali kombinacijo ekstrakta C. aurantium, kofeina in \xc5\xa1entjan\xc5\xbeevke (Hypericum perforatum). Ker gre za kombiniran pripravek, u\xc4\x8dinke na zmanj\xc5\xa1anje telesne te\xc5\xbee te\xc5\xbeko pripi\xc5\xa1emo C. aurantium. Odmerek \xc5\xa1entjan\xc5\xbeevke je ravno prav\xc5\xa1enj, da dose\xc5\xbeemo terapevtske doze hipericina za dosego antidepresivnega u\xc4\x8dinka. \xc5\xa0entjan\xc5\xbeevka sicer klini\xc4\x8dno dokazano ne zmanj\xc5\xa1uje telesne te\xc5\xbee, je pa depresija dobra predispozicija za prekomerno prehranjevanje. Kofein pove\xc4\x8duje obseg termogeneze in tako deluje sinergisti\xc4\x8dno z drugimi simpatomimetiki. Agonisti beta-3 adrenergi\xc4\x8dnih receptorjev (kamor \xc5\xa1tejemo tudi sinefrin in oktopamin) imajo lipoliti\xc4\x8dne u\xc4\x8dinke na ma\xc5\xa1\xc4\x8dobne celice podgan, hr\xc4\x8dkov in psov, vendar pa je ta u\xc4\x8dinek precej manj\xc5\xa1i v ma\xc5\xa1\xc4\x8dobnih celicah ljudi. Edino izredno visoke koncentracije sinefrina (0,1-1-mM) signifikantno stimulirajo lipolizo v ma\xc5\xa1\xc4\x8dobnih celicah ljudi. Lahko re\xc4\x8demo, da ni dokazov za lipoliti\xc4\x8dno delovanje tak\xc5\xa1nih koli\xc4\x8din sinefrina in oktopamina, ki so prisotne v prehranskih dopolnilih._NEWLINE_Zaenkrat \xc5\xa1e niso evidentirali ne\xc5\xbeelenih stranskih u\xc4\x8dinkov prehranskih dopolnil z ekstraktom iz C. aurantium, \xc4\x8deprav je bilo nekaj primerov, za katere pa so kasneje ugotovili, da je bila v igri uporaba kombinacije neustreznih u\xc4\x8dinkovin oz. zloraba tablet s sinefrinom. C. aurantium, grenivka (C. paradisi) in pomelo (C. maximi) vsebujejo flavonoide, ki vplivajo na metabolizem zdravil \xe2\x80\x93 6\', 7\'\xe2\x80\x93dihidroksibergamotin inhibira citokrom P450 (izoencim CYP3A4), ki metabolizira ve\xc4\x8d kot \xc4\x8detrtino vseh u\xc4\x8dinkovin in tako se zaradi inhibicije citokroma pove\xc4\x8dajo krvne koncentracije \xc5\xa1tevilnih u\xc4\x8dinkovin (najbolj znan primer je grenivkin sok). C.aurantium (ne pa tudi grenivka in pomelo) vsebuje poleg 6\', 7\'\xe2\x80\x93dihidroksibergamotina \xc5\xa1e bergapten (furokumarin, ki tudi inhibira CYP3A4) zato je najverjetneje u\xc4\x8dinek \xc5\xa1e ve\xc4\x8dji._NEWLINE_Zanimivo je, da se posu\xc5\xa1ena lupina nezrelega sade\xc5\xbea uporablja kot stimulator apetita in izlo\xc4\x8danja \xc5\xbeelod\xc4\x8dnega soka, kar je v nasprotju z dana\xc5\xa1njim tr\xc5\xbeenjem rastline. Argument za C.aurantium bi lahko bila tradicionalna uporaba v kitajski medicini, vendar se moramo zavedati, da se C. aurantium tradicionalno ni uporabljal za huj\xc5\xa1anje, ampak kot ekspektorans in za izbolj\xc5\xa1anje prebave v kratkih \xc4\x8dasovnih obdobjih.\n_START_SECTION_\nHitosan\n_START_PARAGRAPH_\nHitosan je biokompatibilen in biorazgradljiv kationski polimer, ki ga pridobivajo z delnim deacetiliranjem iz polisaharida hitina. Hitin najdemo v oklepih rakov in lupinarjev, pa tudi pri nekaterih insektih in gobah._NEWLINE__NEWLINE_Glavni princip delovanja na zni\xc5\xbeevanje telesne te\xc5\xbee je zmanj\xc5\xa1anje absorpcije ma\xc5\xa1\xc4\x8dobe iz hrane zaradi vezave le te na hitosan. Ma\xc5\xa1\xc4\x8doba se tako izlo\xc4\x8di v fecesu. Hitosan zmanj\xc5\xa1a absorpcijo lipidov in lipidotopnih vitaminov in mineralov, tako da v prebavnem traktu tvori gel, ki ve\xc5\xbee lipide in ostala hranila. Z "in vivo" poskusi na podganah ter v \xc5\xa1tudijah na ljudeh so ugotovili, da vsakodnevno peroralno jemanje hitosana zni\xc5\xbea nivo plazemskega holesterola in trigliceridov ter pove\xc4\x8da izlo\xc4\x8danje \xc5\xbeol\xc4\x8dnih kislin in ma\xc5\xa1\xc4\x8dob z blatom. V nasprotju s temi \xc5\xa1tudijami pa v drugih raziskavah signifikantnega vpliva hitosana niso potrdili. Najbolj primerna metoda za dolo\xc4\x8ditev u\xc4\x8dinkovitosti hitosana je merjenje koli\xc4\x8dine izlo\xc4\x8dene ma\xc5\xa1\xc4\x8dobe v blatu, saj se vsa ma\xc5\xa1\xc4\x8doba, ki se ne absorbira, izlo\xc4\x8di z blatom. Kar tri \xc5\xa1tudije niso dale klini\xc4\x8dno signifikantnega u\xc4\x8dinka na koli\xc4\x8dino izlo\xc4\x8dene ma\xc5\xa1\xc4\x8dobe v blatu._NEWLINE__NEWLINE_Hitosan pa je u\xc4\x8dinkovit v kombinaciji z inhibitorjem gastrointestinalne lipaze (na primer: orlistat), pri katerem se pojavi kot ne\xc5\xbeelen u\xc4\x8dinek analni oljni izcedek, ki ga prepre\xc4\x8dimo ali odpravimo s hitosanom, saj ima le ta sposobnost vezave ma\xc5\xa1\xc4\x8dob._NEWLINE__NEWLINE_V raziskavah na podganah so ugotovili tudi negative posledice uporabe hitosana. Povzro\xc4\x8di lahko pomanjkanje lipidotopnih vitaminov v plazmi, zaostajanje v rasti, zmanj\xc5\xa1anje mineralne gostote kosti, kar lahko ob hkratni zmanj\xc5\xa1ani absorpciji kalcija in vitamina D iz prebavil vodi do osteoporoze ter spremembe normalne \xc4\x8drevesne flore, kar lahko povzro\xc4\x8di razrast odpornih patogenov.\n_START_SECTION_\nKonjugirana linolna kislina (CLA)\n_START_PARAGRAPH_\nKonjugirano linolno kislino najdemo v na\xc5\xa1i vsakdanji prehrani, in sicer najve\xc4\x8d v mle\xc4\x8dnih in mesnih izdelkih ter ribah. Leta 1995 so prvi\xc4\x8d poro\xc4\x8dali o reduciranju ma\xc5\xa1\xc4\x8dobnega tkiva s pomo\xc4\x8djo CLA pri \xc5\xbeivalih in to je pritegnilo veliko pozornosti. CLA naj bi pove\xc4\x8dala pusto maso na ra\xc4\x8dun ma\xc5\xa1\xc4\x8dobnega tkiva, tako da o opazni izgubi telesne te\xc5\xbee ne bi mogli govoriti. Raziskovanja okoli novega odkritja so se kar vrstila in bilo je potrjeno, da je za tako aktivnost odgovoren izomer trans-10, cis-12. Okoli mehanizma delovanja je \xc5\xa1e vedno veliko nejasnosti, kljub temu pa so bili predlagane \xc5\xa1tevilne ideje. 1) Prva vpleta pove\xc4\x8dano potro\xc5\xa1njo energije na ra\xc4\x8dun ve\xc4\x8dje porabe kisika , 2) druga namiguje, da CLA zmanj\xc5\xa1uje ma\xc5\xa1\xc4\x8dobno tkivo z zmanj\xc5\xa1anjem velikosti in \xc5\xa1tevila adipocitov. Le-to lahko dose\xc5\xbee z a) inhibicijo lipoprotein lipaze v adipocitih, b) z inhibicijo stearoil-CoA desaturaze, c) s pospe\xc5\xa1evanjem apoptoze celic, iz katerih se razvijejo adipociti in pospe\xc5\xa1evanjem apoptoze samih adipocitov ter d) z modulacijo lipolize. 3) Nadalje naj bi CLA reducirala ma\xc5\xa1\xc4\x8dobo preko moduliranja adipokinov in citokinov, in sicer z zni\xc5\xbeevanjem ekspresije in sekrecije leptina. Zelo verjetno je tudi, da je leptin zni\xc5\xbean zaradi zmanj\xc5\xa1anega odstotka ma\xc5\xa1\xc4\x8dobnega tkiva, vendar je ta ideja \xc5\xa1e vedno vpra\xc5\xa1ljiva ravno zaradi pomanjkanja posledic zni\xc5\xbeanega leptina, ki se ka\xc5\xbee kot stanje pove\xc4\x8danega apetita. 4) Nazadnje naj bi CLA promovirala beta-oksidacijo v skeletnih mi\xc5\xa1icah, vendar je druga skupina raziskovalcev predlagala celo nasprotno \xe2\x80\x93 CLA naj bi zni\xc5\xbeala beta-oksidacijo, saj naj bi pove\xc4\x8devala raven malonil-CoA. Slednje so delno ovrgli, saj je do pove\xc4\x8danja pri\xc5\xa1lo le v jetrih in ne v skeletnih mi\xc5\xa1icah. \xc5\xbdal pa so \xc5\xa1tudije na \xc4\x8dloveku pokazale druga\xc4\x8dne rezultate , kot tiste na \xc5\xbeivalih. To lahko pripi\xc5\xa1emo druga\xc4\x8dnemu re\xc5\xbeimu prehranjevanja, saj so \xc5\xbeivali hranili preve\xc4\x8d (pozitivna energijska bilanca), ljudje pa so bili na nizkokalori\xc4\x8dni dieti (negativna energijska bilanca). Poleg tega je fiziolo\xc5\xa1ko gledano \xc4\x8dlovek mnogo bolj kompliciran in \xc5\xbeivalski modeli niso direktno prenosljivi na \xc4\x8dlove\xc5\xa1ko vrsto._NEWLINE_Kljub vsem morebitnim koristim, pa so poro\xc4\x8dali tudi o stranskih u\xc4\x8dinkih. Znanstveniki so v skrbeh predvsem glede lipodistrofije, zama\xc5\xa1\xc4\x8denja jeter, glukozne intolerance in oksidativnega stresa. Za natan\xc4\x8dnej\xc5\xa1o opredelitev varnost CLA so potrebne \xc5\xa1e \xc5\xa1tevilne \xc5\xa1tudije, vendar je dokazano, da so zdrave poskusne osebe dozo 3-6 g dnevno dobro prena\xc5\xa1ale, zato je ozna\xc4\x8dena kot varna. Previdnost pa je potrebna tudi pri dolgotrajni uporabi, saj le-ta zni\xc5\xbeuje koncentracijo HDL, natrija, hemoglobina in hematokrita; zvi\xc5\xa1uje pa alkalno fosfatazo, C-reaktivni protein, interlevkin-6 in levkocite.'